  Виталий Пронин «Парни-электроники - молодцы!» - та веран пель сьӧрын ӵем  чузъяськем вал ини. Нош мар понна соос ӟечокъёс? Тае егитъёс умой тодо, дыр: Электроникъёс - удмурт эктон хитъёсты, уно ремиксъёсты кылдытӥсьёс. Клубын эктоно гуръёссы 40 пала люкаськемын ни! Нош кылем толэзе пияшъёс поттӥзы нырысетӥ дисксэс. Бичетын 16 кырӟан, ваньмыз со - тодмо удмурт кырӟасьёслэн выльдэм гуръёссы, соос пӧлын: Анна Плотникова, «Малпан» группа, Надежда Уткина, Валентина Пудова, Анна Прокопьева, Брангуртысь песянайёс…- Пиос, мар тӥляд вылез? Кызьы Выль арлы дасяськиськоды?Влад: - Али гожъяськом толалтэлы шулдыр трекъёс. «Малпан» группаез ӧтчамы, кык кырӟанзэс гожтӥмы: «Выль ар» но «Соку но вал». Мон малпамъя, удмуртъёсын макем тросгес ужаськод, сокем уногес соослэн асьсэлэн но ужамзы потэ, мылкыдзы ӝутске.Лёша: - Милесьтым мылкыд басьто, дыр.Влад: - Вань на выль ужмы тодмо удмурт диджеен Анатолий Эркишевен. Со гур малпаз, милемыз аранжировка гожтыны куриз. Одно ик Эркишевлэсь вуж гуръёссэ но тупатъялом ай, соос милемлы туж кельшо. - Зэм-а со, удмурт дискотекаосты радъясь Паша Поздеев тӥледыз котькуд позыръяськонлы выль кырӟан гожтыны косэ?Влад: - Поздеев озьы ик шуэ: выль хит ӧз ке луы, сцена вылэ уг лэзьы!  Ма, асьмеос но акыльтӥськом вужзэ шудыны.Лёша: - Ми котькуд выль хитмес радио пыр эскериськом. «Мынам Удмуртие» пыр чузъяськись «Эктоника» уй эфир милемлы валаны луонлык сётэ: пӧрмиз-а гурмы, ӧзгес-а. Калык тросгес кылзоз-кылзоз, собере дышоз - озьы сое клубе но поттыны яра ни. - Нош усьтэ ай секреттэс, кызьы лэсьтыны кулэ 100% эктон хит-ремикс?Лёша: - Кырӟан гур нырысь ик ачиз шулдыр, капчи мылкыдо луыны кулэ. Валтӥсь ужпум ӧвӧл ини - выль-а со, вуж-а, туала кырӟан яке радиохорлэн фондысьтыз. - Кылсярысь, Ольга Зориналэн «Шур бызе» кырӟанэз. Зэмзэ вераса, та пань-пань удмурт попса ук.Лёша: - Та кырӟанэз, кызьы ке вуж гуръёс пӧлын бугыръяськыса, шедьтӥм. Алигес Глазовын мон Ольга Зоринаен ӵош тупай, верай, ремикс лэсьтӥм шуыса. Шумпотӥз кадь.Влад: - Тужгес но яратоно кырӟасьмы Анна Плотникова, конешно. Со бордысен ваньмыз кутскиз - удмурт гуръёс борды басьтӥським. А. Плотникова «пӧраммес» кылзэ но, аслэсьтыз мылкыдзэ но шараяны уг кепыра.Лёша: - Надежда Уткина но милемыз капчи мылкыдын пумита.Влад: - Киямы туж трос акапеллаос, гожтэм куараос. В. Пудова, Г. Бекманов черодзэс возьмало. Бадӟым папкаын кыллё ужъёсмы, каллен лэсьтӥськом. - Мынам тодэмея, тӥ ӟуч проектысен ужаны кутскиды, но берло дыре тросгес лэсьтӥськоды удмуртсэ. Маин та герӟаськемын? «Мынам Удмуртие» телеканалын удмурт эшъёсты трос?Влад: - Ӟучсэ чылкак ӧм куштэ. Али вань выль проектмы Мускоысь Double djs эшъёсынымы. Соос правоос басьтӥзы «Стиляги» киноысь гуръёслы ремиксъёс дасяны.Лёша: - Удмурт ужъёсмес Паша Поздеевлы оским. Со ачиз ик нырысетӥ вамышлы лӧпкытӥз. Нош табере палэнэ султӥз но, ужаммес эскерыса, сылэ кадь.Влад: - Жаль, конешно, милемыз «Дунне Адями» премие номинировать ӧз каре шуыса. «Silent Woo Goore» группа интые Италиын ортчись «Liet International» ӵошатсконэ но ӧм сюре шуыса… Ми Удмуртилы нырысетӥ инты вайысалмы! - Удмурт позыръяськонъёс сярысь огъя малпанды аръёс куспын ӧз воштӥськы-а?Влад: - Али зарни кылъёс верало, дыр. Тани кутским ми Поздеевен споръяськыны. Со шуиз: «Попса лэсьтэ! Таиз люкетэз малы укыр чурыт?  Татын нош малы арган куара шуак потэ?» Мон ӧй чида: «Тӥледлы коть Мадонна удмурт кылын мед кырӟалоз - уз кельшы!»Лёша: - Тыршиськом огкыл шедьтыны: кытын ке небытгес, крезьгурогес, кытын ке чурытгес, эктоно кадь люкет пыртӥськом. Нуназе эфире «Шулдыр ӝыт» выллем ремиксэз уд пукты, со пелез кесе. Дискамы но тыршимы пӧртэмзэ пыртыны: 50% x 50%. - Дисклы дунъет сётӥсьёс вань-а ини?Лёша: - Трос ӟечсэ верало. «Эктоника» эфирын дискмес 13 аресъем пияш утӥз. Туж, пе, кельше: Интернетын но, пе, сак учкисько, мар вылез потӥз. Витиськом тӥлесьтыд но, «Дартэз» лыдӟисьёс, малпанъёстэс!Влад: - Глазовын концертысен одӥг кышномурт вузаськисьлэсь юаз: «Электроникъёсты вань-а?» Шумпотӥськом, милемды тодмало ини шуыса.- Асьтэлы удмурт ним понэмды ноку уг поты вал-а?Влад: - Ми ас ниммылы дышим ини. Нырысь висъяммы потэ на вал, но кызьы? Кылсярысь, «Сяськаос» ним поныны турттӥськом вал…Лёша: - Со серекъяса гинэ вал.Влад: - «Электроники» бренд - со 90-тӥ аръёсысь гуръёслы ремиксъёс кылдытэменымы герӟаськемын. Соос милемыз популярной каризы. Диджей бамын (www.promodj.ru) ньылетӥ арзэ 60-эз ӟечез пӧлын Ирина Аллегровалэн «Угонщица» кырӟанэзлы ремиксмы возиське. - Ӟуч фанатъёсты удмурт ремиксъёсты уг-а серекъяло?Влад: - Удмуртиын сыӵегес культура. Татарстанын ик огшоры дискотекаын бигер кырӟан пукты - нокыӵе уз кариське. Асьмелэн клубын шудӥд ке, кымесад ӟенеликен но шуккыны бы-гатозы. - Ӟуч проектъёстэс нуыны кин юрттэ?Влад: - Полина Губайдуллина. Со «Адам» радиоын ужа, радиоез азинтон отделэн кивалтэ. Соин «Стереотанцы» дискотекаос радъяськом. Ёросъёсы  но мукет республикаосы потаськом «В ритме 90-х» проектэн. Можга, Глазов, Сарапул, Татарстан… - Электроникъёс - дунтэм диджейёс ӧвӧл…Влад: - Ми - дуно диджейёс. Угось Поздеев монополия кылдытӥз. Соин ик нокытчы ум пегӟиське, ӵош ужаськом. Д. Загребин доры ӧм кошке.Лёша: - Загребин, милемлы коньдон кулэ!Влад: - Куарусён толэзе эшшо диск поттыны турттӥськом. Со понна авторской право басьтыны тыршиськом. «Мынам Удмуртие» телекомпаниысь куарая режиссёр Леонид Гусев юрттӥське. - Пиос, кытысь тӥ мылкыд, бурдъяськон шедьтӥськоды? Крезьгур ошмесъёс ласянь но…Лёша: - Позитив но дарт мылкыд нырысь ик сётэ швед но немец крезьгур. Шумпотыса Берлинэ лобасалмы, яратоно продюсеръёсынымы адӟиськысалмы. - Егит удмурт диджейёслы мар сӥзьысалды?Влад: - Ӵектӥськомы милям mp3 но wav школаямы гожтӥськыны! Ми монополистъёс, но кык аръёс ортчыса, выль нимъёс кылдозы ни, дыр.Лёша: - Сокем ик умой ӧвӧл со - конкуренция уг тырмы.Влад: - Соин ик ми малпам, кинлэн ке тунсыко трекъёсыз вань ке, милемлы мед келялозы! Егитъёсын ужалом.Лёша: - Удмуртэз уксё понна ум лэсьтӥське. Таиз понна милемлы возьыт ӧвӧл!Дарали Лели Теги: Егитъёс  